Den 19-årige kvinde, der faldt syv meter ned fra en altan på Vesterbro i Aalborg fredag aften, er nu i bedring.

Kvindens tilstand beskrives ifølge Nordjyllands Politi nu som stabil. Den 19-årige kvinde var natten til lørdag i livsfare, efter at hun faldt syv meter ned fra en altan og landede på asfalten i en baggård. Hun pådrog sig alvorlige kvæstelser under faldet; læsioner i ansigtet, et brækket bækken og en kollapset lunge. Hun blev indlagt på intensiv-afdelingen på Aalborg Sygehuset, men i løbet af lørdagen, er hendes tilstand altså blevet stabil.